DÔVODOVÁ SPRÁVA


A. Všeobecná časť

Štatistický úrad Slovenskej republiky (ďalej len „úrad“) predkladá návrh vyhlášky, ktorou sa vydáva Program štátnych štatistických zisťovaní na roky 2027 až 2029 (ďalej len „návrh vyhlášky“), na ktorej vydanie je úrad splnomocnený § 12 ods. 1 a § 18 ods. 6 zákona č. 540/2001 Z. z. o štátnej štatistike v znení neskorších predpisov. 

Programom štátnych štatistických zisťovaní na roky 2027 až 2029 (ďalej len „nový program“) sa realizuje Európsky štatistický program a potreby používateľov  na vnútroštátnej úrovni. Nový program vymedzuje zdroje údajov na plnenie úloh štátnej štatistiky. Návrh vyhlášky vypracoval úrad v súčinnosti s inými orgánmi vykonávajúcimi štátnu štatistiku.

Úplný prehľad právne záväzných aktov Európskej únie, najmä osobitných predpisov v oblasti európskej štatistiky, a vnútroštátnych všeobecne záväzných právnych predpisov súvisiacich s realizáciou nového programu je dostupný na webovom sídle úradu.

Na základe predbežnej informácie k návrhu vyhlášky (PI/2026/147) zverejnenej na Slov‑Lexe neboli zaslané žiadne podnety verejnosti. Na základe oznámenia o možností konzultácií pri príprave návrhu vyhlášky zverejnenom na webovom sídle úradu, žiaden podnikateľský subjekt alebo zástupca podnikateľov neprejavil o konzultácie záujem.  Úrad vykonal z vlastnej iniciatívy konzultácie k návrhu vyhlášky so Slovenskou asociáciou poisťovní.

Návrh vyhlášky nemá vplyvy na rozpočet verejnej správy, má pozitívny vplyv na podnikateľské prostredie, má negatívny vplyv na podnikateľské prostredie, nemá vplyvy na manželstvo, rodičovstvo, rodinu a deti, nemá sociálne vplyvy, nemá vplyvy na životné prostredie, nemá vplyvy na informatizáciu spoločnosti a nemá vplyvy na služby verejnej správy pre občana.

Návrh vyhlášky je v súlade s Ústavou Slovenskej republiky, ústavnými zákonmi a inými právnymi predpismi, s nálezmi Ústavného súdu Slovenskej republiky, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie.



B. Osobitná časť

K § 1

– odsek 1
Ustanovuje sa obsah príloh č. 1 a 2. Tieto prílohy určujú štátne štatistické zisťovania, ktoré budú vykonávané príslušnými orgánmi vykonávajúcimi štátnu štatistiku počas nasledujúceho programového obdobia 2027 až 2029 vrátane podrobností o každom štátnom štatistickom zisťovaní (ďalej len „zisťovanie“) podľa § 12 ods. 6 zákona.

– odsek 2
Ustanovuje sa obsah prílohy č. 3 podľa § 12 ods. 7 zákona, ktorým je prehľad administratívnych zdrojov údajov využívaných na účely štátnej štatistiky, rozsah, periodicita a lehoty poskytovania využívaných údajov a orgány vykonávajúce štátnu štatistiku, ktoré príslušný administratívny zdroj údajov využívajú na špecifikovaný účel pri plnení úloh štátnej štatistiky. Administratívne zdroje údajov sú druhým významným zdrojom štatistických údajov a nezakladajú spravodajskú povinnosť.

– odsek 3
Z dôvodov potrieb aplikačnej praxe pri oznamovaní vzniku spravodajskej povinnosti sa na účely vyhlášky definujú v súlade so základným metodickým rámcom národného štatistického systému pojmy metódy zberu údajov v rámci zisťovaní. 

– odsek 4 
Ustanovenie definuje domáci inštitucionálny sektor v súlade s európskym štandardom ESA 2010. Cieľom je zabezpečiť plnú metodickú kompatibilitu a harmonizáciu štatistických údajov na vnútroštátnej aj medzinárodnej úrovni. Údaj o domácom inštitucionálnom sektore sa používa pri vymedzení populácie spravodajských jednotiek pre viaceré štátne štatistické zisťovania a je vedený a zverejnený v štatistickom registri úradu.

– odsek 5
Ustanovenie spresňuje určovanie ekonomickej činnosti spravodajskej jednotky podľa vnútroštátnej klasifikácie SK NACE Rev. 2 na účely vymedzenia spravodajských jednotiek v štátnom štatistickom zisťovaní v novom programovom období. Údaj o hlavnej ekonomickej činnosti spravodajskej jednotky je vedený a zverejnený v registri organizácií úradu aj s kódom podľa štatistickej klasifikácie NACE Rev. 2.1, ku ktorej úrad nebude vydávať vnútroštátnu úroveň. Na webovom sídle úradu je dostupný prevodník medzi kódmi SK NACE Rev. 2 a kódmi NACE Revision  2.1. Je zavedený odkaz na poznámku pod čiarou, v ktorej sa cituje nariadenie Európskej únie ustanovujúce spoločnú štatistickú klasifikáciu ekonomických činností platnú v jej členských štátoch Európskej únie.

– odsek 6  
Určuje sa spôsob sprístupnenia vzorov štatistických formulárov na účel plnenia spravodajskej povinnosti a informovania o rozsahu požadovaných údajov.

– odseky 7 a 8
Určujú sa spôsoby poskytovania štatistických údajov spravodajskými jednotkami v osobitných prípadoch v súlade s § 18 ods. 6 zákona.

– odsek 9
Lehoty na poskytovanie údajov správcami administratívnych zdrojov sú ustanovené na zmluvnej báze, a to na základe § 13 ods. 3 zákona. Len v prípade, že zmluva medzi úradom a správcom administratívneho zdroja zanikla alebo nebola uzavretá, platia lehoty ustanovené v prílohe č. 3. 


K § 2
Určuje sa obsah prílohy č. 4 k vyhláške.


K § 3
Zrušuje sa vyhláška, podľa ktorej sa vykonáva Program štátnych štatistických zisťovaní na roky 2024 až 2026.


K § 4
Navrhovaná účinnosť vyhlášky 1. január 2027 reflektuje začiatok nového programového obdobia a v súlade s § 12 ods. 1 zákona zahŕňa lehotu potrebnú pre orgány vykonávajúce štátnu štatistiku na úpravu formulárov zisťovaní a na oboznámenie spravodajských jednotiek sa s ich právami a povinnosťami. Delená účinnosť vyhlášky sa navrhuje z dôvodu, že je potrebné zabezpečiť, aby spravodajské jednotky poskytli v roku 2027 aj štatistické údaje v  lehotách ustanovených podľa Programu štátnych štatistických zisťovaní na roky 2024 až 2026 (vyhláška č. 425/20023 z. z. v znení neskorších predpisov), pri zberoch, ktoré končia najneskôr 31. decembra 2027.


K prílohám č. 1  až 3 všeobecne
Z dôvodu prehľadnosti sa v prílohách č. 1 až 3 oproti zneniu Programu štátnych štatistických zisťovaní na roky 2024 až 2026 vykonávajú úpravy charakteristík zisťovaní, ktoré reflektujú zmeny v právnom poriadku, požiadavku na stručnosť, prehľadnosť a presnosť vo vymedzení štátnych štatistických zisťovaní a administratívnych zdrojov údajov.


K prílohe č. 1
Úrad navrhuje zaradiť do prílohy č. 1 nového programu existujúce štátne štatistické zisťovania, ktoré vykonáva pravidelne každý rok a opakujúce sa vo viacročných intervaloch. Súčasťou nového programu je šesť pravidelne sa opakujúcich štátnych štatistických zisťovaní s viacročnou periodicitou (dva, tri a šesť rokov). Raz za dva roky sa vykonáva štátne štatistické zisťovanie v oblasti Veda, technika a inovácie – Zisťovanie o inováciách Inov 1-92; raz za tri roky sa vykonávajú štyri zisťovania, z toho jedno v oblasti Príjmy a výdavky – Zisťovanie o financiách a spotrebe domácností (HFCS 1-93), dve v oblasti Netrhové služby – Ročný výkaz príspevkových organizácií (NSPO 1-93) a Ročný výkaz rozpočtových organizácií (NSRO 1-93) a jedno v oblasti Globalizácia – Zisťovanie o globálnej tvorbe hodnoty (GVC 1-93) a so šesťročnou periodicitou sa vykonáva jedno štátne štatistické zisťovanie Vzdelávanie – Zisťovanie o vzdelávaní dospelých (AES 1-96). 

Z dôvodu optimalizácie finančného výkazníctva navrhuje úrad zrušiť tri štátne štatistické zisťovania a to Štvrťročný výkaz v poisťovníctve (Poi 3-04), Štvrťročný výkaz v peňažníctve (Pen 3-04) a Štvrťročný výkaz v nebankových finančných inštitúciách (Pin 3-04), ktoré navrhuje nahradiť jedným novým štátnym štatistickým zisťovaním Štvrťročný výkaz finančného sektora (FISE 1-04). Zrušením zanikne spravodajským jednotkám v sektore finančných korporácií spravodajská povinnosť v úhrne k vyplneniu 508 premenných počas kalendárneho roka. Do štátneho štatistického zisťovania s ročnou periodicitou bolo presunutých 21 premenných. Zníženie počtu sledovaných premenných v štvrťročnej periodicite má významný dopad na zníženie administratívnej záťaže podnikateľov. V populácii podnikateľských subjektov patriacich do sektora finančných korporácií podľa ESA 2010 s hlavnou ekonomickou činnosťou podľa štatistickej klasifikácie ekonomických činností (SK NACE 65  Poistenie, zaistenie a dôchodkové zabezpečenie okrem povinného sociálneho poistenia a SK NACE 66.2 Pomocné činnosti v poisťovníctve a v dôchodkovom zabezpečení) vznikne spravodajská povinnosť k štvrťročnému zisťovaniu FISE 1-04 iba subjektom s počtom zamestnancov päť a viac a vybraným subjektom vedeným v registri organizácií úradu s významným objemom poskytovaných služieb finančného sprostredkovania. Nastavením hranice vzniku spravodajskej povinnosti sa zníži súbor spravodajských jednotiek vo vyššie uvedenej populácii o takmer 80%, čo bude mať významný pozitívny vplyv na podnikateľské prostredie v danom sektore.

Do nového programu úrad navrhuje zaradiť päť nových štátnych štatistických zisťovaní: Konjunkturálny prieskum v obchode (EV OB 1-12), Konjunkturálny prieskum vo vybraných odvetviach služieb (EV VTS 1-12), Konjunkturálny prieskum v stavebníctve (EV STAV 1-12), Konjunkturálny prieskum v priemysle (EV PRIEM 1-12) a Spotrebiteľský barometer (SB 1-12). Spravodajské jednotky boli o poskytovanie požadovaných údajov už v predchádzajúcich obdobiach, údaje sa však poskytovali na báze dobrovoľnosti. ich rozsah a štruktúra zostanú nezmenené. Konjunkturálne prieskumy monitorujú ekonomickú náladu a očakávania v kľúčových sektoroch (obchod, služby, stavebníctvo a priemysel). Získané údaje budú slúžiť na včasné hodnotenie vývoja hospodárskeho cyklu. Štátne štatistické zisťovanie Spotrebiteľský barometer (SB 1-12) je zamerané na sledovanie ekonomických cyklov a odhad budúceho ekonomického vývoja. Jeho cieľom je ukázať, ako podnikatelia a spotrebitelia vnímajú, hodnotia a interpretujú jednotlivé ekonomické procesy a ich zmeny. 

Úrad rozhodol o zmene periodicity z ročnej na nepravidelnú v štátnom štatistickom zisťovaní Zisťovanie údajov pre štatistiku rodinných účtov (RÚ 1-01). Úrad ho bude realizovať až po uplynutí nového programového obdobia v roku 2030 na základe nariadenia (EÚ) 2019/1700. Zber údajov pre potreby vnútroštátnych používateľov by sa síce mohol realizovať aj v roku 2028, to je však podmienené zabezpečením dostatku finančných prostriedkov.

Úrad navrhuje zmenu lehoty na poskytovanie štatistických údajov spravodajskou jednotkou v zisťovaní o financiách a spotrebe domácností (HFCS 1-93).

V charakteristike zisťovaných premenných v  zisťovaní Štvrťročný výkaz produkčných odvetví (Prod 3-04) sa vypúšťa premenná „informácia o individuálnej účtovnej závierke“. Z dôvodu znižovania administratívnej záťaže spravodajských jednotiek úrad sa uvedená premenná v štatistickom formulári Prod 3-04 sa bez zmeny vyhlášky č. 425/2026 z. z. v znení neskorších predpisov prestala požadovať už od 1. januára 2026, čo v poslednom roku predchádzajúceho programového obdobia predstavovalo zníženie administratívnej záťaže 6.227 podnikateľským subjektom činným v produkčných odvetviach v celkovej výške 5.725 eur.

Úrad navrhuje presunúť vybrané moduly zo štátneho štatistického zisťovania Poľ 18-01 do štátneho štatistického zisťovania Poľ 1‑01 s cieľom zabezpečiť rozdelenie údajov na oblasť rastlinnej výroby (Poľ 18-01) a oblasť živočíšnej výroby (Poľ 1-01) v nadväznosti na zmenu štvrťročného štátneho štatistického zisťovania Poľ 1-04 na ročné štátneho štatistického zisťovanie Poľ 1-01  od 1. januára 2026. Tým sa zároveň vytvára priestor na posilnenie automatizácie kontrolných mechanizmov pri spracovaní a validácii údajov. Obsahová zmena sa prejaví vo vymedzení účelu a využitia výsledkov štátneho štatistického zisťovania, charakteristiky premenných a vymedzení spravodajských jednotiek.  Úrad navrhuje zmeniť vymedzenie charakteristiky premenných aj v  zisťovaní  Ročný výkaz o živočíšnej výrobe a predaji živočíšnych výrobkov (Poľ 1-01). Navrhované úpravy zjednocujú a sprehľadňujú tematické zameranie zisťovaní v oblasti rastlinnej a živočíšnej výroby a môžu prispieť k zníženiu zaťaženia spravodajských jednotiek. 

Z dôvodu spresnenia terminológie úrad navrhuje zmenu vymedzenia spravodajských jednotiek v štátnom štatistickom zisťovaní o inováciách (Inov 1-92). Navrhovaná zmena nemá žiaden vplyv na administratívnu záťaž spravodajských jednotiek.

Úrad bude od  1. januára  2027 vykonávať štátne štatistické zisťovanie Týždenný výkaz predajcov pohonných látok a palív (PPH 1-52) na základe akceptovaného návrhu Správy štátnych hmotných rezerv Slovenskej republiky namiesto nej.


K prílohe č. 2
Ministerstvo práce, sociálnych vecí a rodiny Slovenskej republiky, Inštitút sociálnej politiky, navrhuje v Ročnom výkaze o pracovných podmienkach a nákladoch na podnikovú sociálnu politiku (V (MPSVR SR) 6-01) zmenu lehoty na poskytovanie štatistických údajov, ktorá bude mať pozitívny vplyv nielen na respondentov, ale aj na samotnú kvalitu získaných údajov. Vytvoria sa lepšie podmienky na riadne overenie, skompletizovanie a včasné odovzdanie výkazov bez neprimeranej administratívnej záťaže počas dovolenkového obdobia.

Ministerstvo pôdohospodárstva a rozvoja vidieka Slovenskej republiky navrhuje z dôvodu zníženia administratívnej záťaže podnikateľov zmeniť periodicitu  Mesačného výkazu  o fondoch cukru, melasy a izoglukózy FCMIZ (MPRV SR) 1-12 na štvrťročnú. S uvedenou zmenou súvisí  úprava názvu, značky a lehoty na poskytovanie štatistických údajov spravodajskou jednotkou.

[bookmark: _GoBack]Správa štátnych hmotných rezerv Slovenskej republiky navrhuje úpravu vymedzenia spravodajských jednotiek v Mesačnom výkaze o rope a ropných výrobkoch Ropa (SŠHR SR) 1-12. Dôvodom navrhovaného rozšírenia okruhu spravodajských jednotiek je zabezpečenie úplnosti a kvality údajov pre predmetné zisťovanie. Predmetná zmena nebude mať vplyv na administratívnu záťaž podnikateľských subjektov. 

Iné orgány vykonávajúce štátnu štatistiku do návrhu vyhlášky nezaraďujú do nového programu nové štátne štatistické zisťovania, ani nenavrhli vyradiť žiadne štátne štatistické zisťovania vykonávané v súčasnom programovom období.


K prílohe č. 3
Návrh vyhlášky aktualizuje rozsah a využívanie administratívnych zdrojov údajov, ktoré budú využívať orgány vykonávajúce štátnu štatistiku na účely štátnej štatistiky. oproti súčasnosti pribudnú nové administratívne zdroje údajov a zrušia sa nevyužívané.


K prílohe č. 4
Transpozičná príloha obsahuje citáciu smernice Európskeho parlamentu a Rady (EÚ) 2023/970 z 10. mája 2023 v platnom znení vo vzťahu k prílohe č. 1 k štátnemu štatistickému zisťovaniu Štvrťročný výkaz o cene práce, ISCP (MPSVR SR) 1-04, na ktorého vykonanie je príslušné Ministerstvo práce, sociálnych vecí a rodiny Slovenskej republiky.

